Zagreb, 24. kolovoza 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja mogućeg sukoba interesa** **dužnosnice Marije Vekić, članice Uprave trgovačkog društva Hrvatske šume d.o.o. do 21. siječnja 2017.g.,** na 20. sjednici održanoj 24. kolovoza 2018.g., donosi sljedeću

**ODLUKU**

**Postupak za odlučivanje o sukobu interesa protiv dužnosnice Marije Vekić, članice Uprave trgovačkog društva Hrvatske šume d.o.o. do 21. siječnja 2017.g., neće se pokrenuti, obzirom da iz podataka i dokumentacije prikupljenih u svrhu stjecanja vlastitih saznanja povodom zaprimljene anonimne prijave vezano za zasnivanja radnog odnosa u navedenom trgovačkom društvu na radnom mjestu internog revizora nakon prestanka funkcije članice Uprave trgovačkog društva, ne proizlazi da je dužnosnica postupila suprotno odredbama ZSSI-a.**

Obrazloženje

U Povjerenstvu je dana 2. lipnja 2017.g. pod brojem 711-U-3351-P-292/17-01-3 zaprimljena anonimna prijava mogućeg sukoba interesa podnesena protiv dužnosnice Marije Vekić, članice Uprave trgovačkog društva Hrvatske šume d.o.o. do 21. siječnja 2017.g., povodom koje se vodi predmet P-292/17.

U navedenoj prijavi se navodi da je dužnosnica nakon razrješenja s dužnosti članice Uprave trgovačkog društva Hrvatske šume d.o.o. zaposlena u navedenom trgovačkom društvu na radnom mjestu interne revizorice, iz čega proizlazi da će obavljati poslove revizije i nad poslovima koje je poduzimala kao članica Uprave trgovačkog društva Hrvatske šume d.o.o. te time obavljati revizorske poslove i nad radnjama koje je osobno u tom svojstvu poduzimala.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 41. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu odredbi ZSSI-a, stoga je i dužnosnica Marija Vekić povodom obnašanja dužnosti članice Uprave trgovačkog društva Hrvatske šume d.o.o. obvezna postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz zaprimljene anonimne prijave u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo od trgovačkog društva Hrvatske šume d.o.o. očitovanje i potrebnu dokumentaciju.

Na zahtjev Povjerenstva, navedeno trgovačko društvo očitovalo se dopisom Ur.broj: DIR-56-17-5355/02 od 26. rujna 2017.g. u kojem se navodi da je Marija Vekić bila u radnom odnosu u trgovačkom društvu Hrvatske šume d.o.o. na neodređeno vrijeme na radnom mjestu Direkcija na poslovima člana Uprave temeljem sklopljenog ugovora o radu ur.broj: DIR-01-12-623/01. Navodi se da je Skupština trgovačkog društva Hrvatske šume d.o.o. 15. studenoga 2016.g. s dužnosnicom Marijom Vekić sklopila Sporazum o prestanku ugovora o radu ur.broj: DIR-01-12-623/02 te je istovremeno s dužnosnicom bez provedenog javnog natječaja sklopljen Ugovor o radu na neodređeno vrijeme ur.broj: DIR-01-12-623/03 na temelju kojeg je dužnosnica nakon prestanka obnašanja dužnosti članice Uprave zaposlena u Direkciji Hrvatskih šuma d.o.o., Sektor za internu reviziju i kontrolu na radnom mjestu stručni suradnik za internu reviziju i kontrolu za ekonomske poslove – ovlašteni revizor. Potom je 27. siječnja 2017.g. s dužnosnicom sklopljen i Aneks Ugovor o radu na neodređeno vrijeme ur.broj: DIR-56-12-623/04. U očitovanju se napominje da navedeni dokumenti (Sporazum, ugovori i radu) koji su dostavljeni u privitku očitovanja predstavljaju poslovnu tajnu.

Skupština trgovačkog društva Hrvatske šume d.o.o., zastupana po Tihomiru Jakovini, te Marija Vekić, kao članica Uprave, sklopili su 26. siječnja 2012.g. Ugovor o radu s članom Uprave kojim članica Uprave počinje radni odnos u tom društvu na neodređeno vrijeme, s time da poslove članice Uprave istog trgovačkog društva počinje obavljati s danom 26. siječnja 2012.g.

Skupština trgovačkog društva Hrvatske šume d.o.o., zastupana po Tomislavu Tolušiću, ministru poljoprivrede, te Marija Vekić, kao članica Uprave, sklopili su 15. studenoga 2016.g. Sporazum o prestanku Ugovora o radu s članom Uprave kojim se utvrđuje raskid navedenog Ugovora o radu s danom 15. veljače 2017.g. te se suglasno utvrđuje da su ugovorne stranke istodobno sklopile i Ugovor o radu za radno mjesto stručnog suradnika za internu reviziju i kontrolu za ekonomske poslove - ovlašteni revizor koji će se primjenjivati od dana prestanka Ugovora o radu, sukladno istom Sporazumu.

Člankom 2. Ugovora o radu na neodređeno vrijeme od 15. studenoga 2016.g., koji je sklopilo trgovačko društvo Hrvatske šume d.o.o., kao poslodavac, zastupano po Skupštini, te Marija Vekić, kao radnica, premješta se radnica uz svoju suglasnost na radno mjesto stručnog suradnika za internu reviziju i kontrolu za ekonomske poslove - ovlašteni revizor u Sektoru za internu kontrolu i reviziju, koje će poslove početi obavljati danom 16. veljače 2017.g., s radnog mjesta Direkcija na poslovima člana Uprave na kojem je bila zaposlena na neodređeno vrijeme.

Trgovačko društvo Hrvatske šume d.o.o., kao poslodavac, zastupano po Upravi te Marija Vekić, kao radnica, sklopili su 27. siječnja 2017.g. Aneks Ugovora o radu na neodređeno vrijeme kojim se utvrđuje da će radnica s danom 27. siječnja 2017.g. započeti obavljati poslove stručnog suradnika za internu reviziju i kontrolu za ekonomske poslove - ovlašteni revizor u Sektoru za internu kontrolu i reviziju.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Člankom 7. točkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Iz prikupljene dokumentacije proizlazi kako je dužnosnica Marija Vekić u trgovačkom društvu Hrvatske šume d.o.o. zasnovala radni odnos na neodređeno vrijeme sklapanjem Ugovora o radu s članom Uprave dana 26. siječnja 2012.g. na temelju odluke Skupštine istog trgovačkog društva, koju je tada činio dužnosnik Tihomir Jakovina, ministar poljoprivrede, te da je 15. studenoga 2016.g. na temelju sklopljenog Sporazuma s trgovačkim društvom Hrvatske šume d.o.o., zastupanog po Skupštini trgovačkog društva, koju čini aktualni ministar poljoprivrede dužnosnik Tomislav Tolušić, raskinut Ugovor o radu za radno mjesto u Upravi društva te je istodobno sklopljen i Ugovor o radu kojim je dužnosnica Marija Vekić premještena na poslove radnog mjesta internog revizora s početkom rada 16. veljače 2017.g. koji je datum Aneksom Ugovora izmijenjen u 27. siječnja 2017.g.

Dužnosnica je već u 2012.g. odlukom Skupštine u predmetnom trgovačkom društvom, čiji je jedini osnivač Republika Hrvatska, zasnovala radni odnos na neodređeno vrijeme za radno mjesto člana Uprave slijedom čega je i stekla status dužnosnika u smislu članka 3. ZSSI-a, da bi potom nakon prestanka članstava u Upravi i s time povezanim prestankom obnašanja javne dužnosti iz navedenog članka Zakona, a u okviru prethodno stečenih prava iz radnog odnosa zasnovanog na neodređeno vrijeme, odlukom skupštine bila premještena na poslove drugog radnog mjesta u istom trgovačkom društvu.

Povjerenstvo nije analiziralo opravdanost sklapanja ugovora o radu na neodređeno za člana uprave trgovačkog društva čiji je jedini osnivač Republika Hrvatska , premda bi imajući u vidu mandatno razdoblje na koje se imenuju članovi uprava trgovačkih društava kao i prirodu obavljanja javnih dužnosti koje je vezano uz definirano vremensko razdoblje, za obavljanje istih poslova bilo primjerenije sklapanje ugovora o radu za ono vremenski određeno razdoblje koliko traje mandat člana uprave trgovačkog društva.

U okolnostima kada dužnosnik nakon prestanka obnašanja javne dužnosti u tijelu javne vlasti u kojem je obnašao dužnost nastavi obavljati poslove drugog radnog mjesta, u javnosti može nastaviti opravdana percepcija da je dužnosnik iskoristio utjecaj koji proizlazi iz obnašanja dužnosti kako bi za sebe postigao osobni probitak, što može upućivati na povredu načela obnašanja javnih dužnosti iz članka 5. ZSSI-a ili na počinjenje kojeg od zabranjenih djelovanja dužnosnika iz članka 7. ZSSI-a, te bi stoga u svrhu jačanja povjerenja građana u dužnosnika osobno i tijelo javne vlasti u kojem je obnašao dužnost trebalo izbjegavati opisane situacije kao one koje mogu trajno narušiti njihov integritet i vjerodostojnost. Također, u konkretnome slučaju dužnosnica se u obavljanju poslova radnog mjesta ovlaštenog revizora može naći u situaciji da nadzire odluke koje je kao članica Uprave donosila ili izvršavala.

Međutim, imajući u vidu sve navedeno, nije utvrđeno da je dužnosnica osobno poduzimala radnje u obnašanju dužnosti članice Uprave trgovačkog društva Hrvatske šume d.o.o. kako bi ostvarila prava iz radnog odnosa kada je u svojstvu članice Uprave sklopila Ugovor o radu s članom Uprave dana 26. siječnja 2012.g. s trgovačkom društvom Hrvatske šume d.o.o. kao poslodavcem, Sporazum o prestanku radnog odnosa kojim se istodobno utvrđuje sklapanje Ugovora o radu za radno mjesto stručnog suradnika dana 15. studenoga 2017.g. te Aneks Ugovora dana 27. siječnja 2017.g., koje je sklopila kao radnica navedenog trgovačkog društva, obzirom da je nakon prestanka dužnosti u Upravi trgovačkog društva poslodavac odlučio o premještaju dužnosnice na poslove drugog radnog mjesta, na što je dužnosnica temeljem prava iz radnog odnosa zaključenog na neodređeno razdoblje, imala pravo te je unutar postojećeg ugovornog odnosa kojeg je imala s poslodavcem to pravo i ostvarila.

Stoga Povjerenstvo nije steklo vlastita saznanja iz kojih bi proizlazilo da je dužnosnica Marica Vekić, članica Uprave trgovačkog društva Hrvatske šume d.o.o. postupila suprotno načelima obnašanja javnih dužnosti iz članka 5. stavka 1. ZSSI-a niti da je počinila zabranjeno djelovanje dužnosnika iz članka 7. stavka 1. podstavka c) ZSSI-a te se postupak protiv dužnosnice neće pokrenuti**.**

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Marija Vekić, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana